**შიდა დიფერენცირების სახეები და მათი მახასიათებლები**

 **სსიპ ბადრი ბასილაძის სახელობის თერჯოლის მუნიციპალიტეტის სოფელ ჭოგნარის საჯარო სკოლის გერმანული ენის წამყვანი მასწავლებელი და განათლების დოქტორი – თამარ შანიძე**

**აკაკი წერეთლის სახელმწიფო უნივერსიტეტი**

**ელ-ფოსტა:****tamarischanidze@gmail.com**

**ტელ:577653519**

***შიდა დიფერენცირების სწორი ორგანიზებისა და წარმართვისათვის ნიშანდობლივია იმ დიფერენცირებული გაკვეთილის სახეობების ცოდნა, რომლებიც ჰეტეროგენური უნარების მქონე მოსწავლეებისთვის სწავლების განმტვირთველ გარემოსა და მრავალფეროვან სასწავლო შესაძლებლობებს იძლევა.*** ქართულ ენაზე არსებულ პედაგოგიურ ლიტერატურაში დიფერენცირებული მიდგომები განკუთვნილია განსხვავებული ტემპერამენტის, ინტერესებისა და შესაძლებლობების მქონე მოსწავლეებისათვის. აღნიშნულ მონაცემები უცხოურ ანალებში გამდიდრებულია სხვა ნიუანსებით, კერძოდ, დროის ლიმიტით, სწავლისა და სწავლების სტრატეგიებით, სასწავლო თემატიკითა და რესურსებით. ამ მონაცემთა დამუშავების შედეგად გამოიკვეთა სწავლის პროცესის დიფერენცირების შემდეგი სახეები (იხ.1.).

იხ.1.

ჯგუფური მუშაობის პრინციპთა იმპლიციტა გულისხმობს დამოუკიდებლად სწავლისა და კოოპერატიული სწავლების საფუძვლებს, რომელთაც ნიადაგი მოუმზადეს შიდა დიფერენცირებას ჯერ კიდევ 1970 წლიდან. ამ დასკვნის გაკეთების საშუალებას იძლევა პროფესიულ ლიტერატურაში ჯგუფური მუშაობის სპეციფიკის ამსახველი სამი თეზისი, კერძოდ:

* *ჯგუფური მუშაობის დროს მოსწავლეები უფრო მეტად პასუხისმგებელნი არიან სასწავლო პროცესზე.*
* *ჯგუფური მუშაობა მოსწავლეებისაგან მოითხოვს დამოუკიდებლობას.*
* *ჯგუფური მუშაობის დროს გასათვალისწინებელია მოსწავლეთა სხვადასხვა კომპეტენციების ურთიერთთანამშროლობა* (Gruppenarbeit und innere Differenzierung, Inge C. Schwerdtfeger, Stuttgart, 2001)

შიდა დიფერენცირებისათვის აუცილებელ პირობად ითვლება მოსწავლის განსხვავებული თავისებურებები, ამ თავისებურებების შესაბამისი მოთხოვნების გათვალისწინება და მათ ძლიერ მხარეებზე ყურადღების გამახვილება, ასევე უმნიშვნელოვანესია სწავლის შინაარსისა და სწავლების ფორმების შერჩევაში აღსაზრდელების მაქსიმალური მონაწილეობა, აგრეთვე, კოგნიტური და სოციალური პროცესების მუდმივი შეფასება და საგაკვეთილო პროცესის დაგეგმვაში შედეგების გათვალისწინება.

თეორიულად დასახელებული დიფერენცირების მონახაზის პრაქტიკაში ინტერვენციის შედეგად გამოიკვეთა, რომ მოსწავლეთა მოთხოვნებისა და შესაძლებლობების გათვალისწინება საგანმანათლებლო პროცესში სწავლა–სწავლების შედეგსა და მოსწავლეთა მოტივაციას საგრძნობლად ზრდის. პირველ ეტაპზე მათ შეასრულეს დავალებები მათი უახლოესი განვითარების ზონის ფარგლებში, დავალებები რომლის 60% მათ კომპეტენციებს შეესაბამებოდა. სკაფოლდინგით და კოოპერაციული მიდგომებით მათ საგაკვეთილო პროცესში იმ მოსწავლეთა ჩართვაც შეძლეს, რომლებიც საგანში დაბალი თვითშეფასებითა და შედეგებით ხასიათდებოდნენ.

 დამოუკიდებელი სწავლებისა და შიდა დიფერენცირების კონცეფციები შინაარსობრივად ერთმანეთს ემთხვევა. ამ პრინციპით სწავლების შემთხვევაში იგულისხმება მოსწავლის დამოუკიდებელი მიზნები და მიზნისაკენ სწრაფვის უნარ–ჩვევები. ასეთ შემთხვევაში გაკვეთილის დაგეგმვა და სასწავლო რესურსები უნდა იყოს ღია და მოსწავლეები უნდა ფლობდნენ დამოუკიდებლად მუშაობის ტექნიკას. შიდა დიფერენცირების მონაწილე მოსწავლე კარგად აცნობიერებს დამოუკიდებელ, თუ ჯგუფებში მუშაობის სპეციფიკას და მიჰყვება დავალების მოთხოვნებს.

იმისათვის, რომ შიდა დიფერენცირება სწორად წარიმართოს გასათვალისწინებელია სხვადასხვა ფაქტორები:

* **სქემა.** გაკვეთილის დიფერენცირება შესაძლებელია მაშინ, როცა პედაგოგს წარმოდგენილი აქვს სქემა გაკვეთილის ძირითადი კომპონენტებით, იცნობს მოსწავლეთა ბუნებას და ესმის მისი შესაბამისი დავალებებისა თუ კითხვების ურთიერთმიმართების საკითხი. პედაგოგი ასეთ შემთხვევაში უნდა პასუხობდეს ამგვარი სქემის შესადგენად შემდეგ შეკითხვებს:
* *რა დროს მოიცავს თქვენი გერმანულის გაკვეთილი?*
* *როგორია თქვენი საკლასო გარემო? როგორ არის სკამები და მაგიდები განლაგებული? საგაკვეთილო გეგმის განსახორციელებლად შეგიძლიათ თუ არა მათი გადაწყობა? რა ძალისხმევას ითხოვს ის?*
* *გაქვთ თუ არა მყარი სასწავლო გეგმა?*
* *მუშაობთ წინასწარ შედგენილი მასალებით?*
* *ამ საგანში გამოცდა მოსწავლეებმა უნდა ჩააბარონ თუ ეს გამოცდა არჩევითია?*
* *რომელ მედია საშუალებებს იყენებთ? რა მოლოდინები გაქვთ თქვენ ან თქვენს მოსწავლეებს?*
* **თემა.** საგაკვეთილო თემის შერჩევას დიფერენცირებულ სწავლებაში ორი შესაძლებლობა აქვს.
* მოსწავლის თანამონაწილეობით საგაკვეთილო თემის შერჩევა
* მოსწავლეებთან ერთად ერთი თემატური სფეროს შერჩევა (მაგალითად ურთიეთობა გოგონებსა და ვაჟებს შორის ან უფროს და უმცროს თაობას შორის).
* **დავალება**. მოსწავლეებს შესაძლოა ერთი და იგივე დავალება განსხვავებული მოთხოვნებით გადაეცეთ, სადაც, ერთ ჯგუფს ევალება ტექსტის გადაკითხვა და წაკითხული ტექსტის ზეპირად შეჯამება, მეორე ჯგუფს ტესტის ნაწილის დასრულება მათივე ფანტაზიის მიხედვით და მესამე ჯგუფს კი მხოლოდ ტექსტის წაკითხვა და მის არსში წვდომა. დავალების ირგვლივ შესაძლებელია მოსწავლეთა კომპეტენციების შესაბამისი მოთხოვნები დასახელდეს.
* **სოციალური ფორმები.** დიფერენცირებული სწავლების დაგეგმვისას აუცილებელია სწორად შეირჩეს სოციალური ფორმები (საერთო ჯგუფური მუშაობა(პლენუმი, ფრონტალური გამოკითხვა), ჯგუფური მუშაობა, წყვილებში მუშაობა, დამოუკიდებელი მუშაობა), რომ საგაკვეთილო პროცესი დროის დანაკარგის გარეშე და მაქსიმალური შედეგის მისაღებად წარიმართოს.
* **უნარები და კომპეტენციები.** მნიშვნელოვანია დაისვას შეკითხვა,დიფერენცირებული გაკვეთილის დაგეგმვის მომენტისათვის გვაქვს თუ არა საშუალება მოსწავლეებს კომპეტენციათა შესაბამისი დავალებები მივაწოდოთ? და განსხვავებული ტიპის დავალებები შევადგინოთ?

ამ პუნქტების მაქსიმალურად გათვალისწინების შედეგად შესაძლებელია სქემის შედგენა და გაკვეთლის გეგმის შექმნაზე ფიქრი. წინააღმდეგ შემთხვევაში ამ ნიუანსთა გათვალისწინების გარეშე შესაძლოა საგაკვეთილო გეგმამ გაუთვალისწინებელი პრობლემები წარმოშვას და გაკვეთილი ვერ შედგეს.

რეზიუმე

სტატია სახელწოდებით ,,**შიდა დიფერენცირების სახეები და მათი მახასიათებლები“** წარმოადგენს დიფერენცირებული გაკვეთილის გეგმის შედგენამდე გასათვალისწინებელი ნიუანსების კომპლექსს. წარმოდგენილი ინფორმაცია მიღებულია როგორც უცხოური ლიტერატურის თარგმნის საფუძველზე, აგრეთვე მათი სასწავლო პრაქტიკაში გადამოწმების შედეგად.

ქართულ საგანმანათლებლო სფეროში დიფერენცირებული სწავლების მიდგომებზე მწირი ინფორმაციაა, ამდენად აღნიშნული სტატია დიდ დახმარებას გაუწევს პედაგოგიკისა და კონკრეტულად დიფერენცირების საკითხებით დაინტერესებულ პირებს, რომელთა პედაგოგიური მოღვაწეობა ორიენტირებულია მოსწავლეთა ინტერესებსა და შესაძლებლობებზე და ცდილობს იმ გზების გამოძებნას, რომლებიც მას გაუმარტივებს ამ მიმართლებით საჭირო კოლოსალურ შრომას და შედეგიც ეფექტური ექნება.